**ΑΠΩΛΕΙΑ ΟΜΟΤΙΜΟΥ ΚΑΘΗΓΗΤΗ ΑΝΑΣΤΑΣΙΟΥ ΦΙΛΑΛΗΘΗ ΤΗΣ ΙΑΤΡΙΚΗΣ ΣΧΟΛΗΣ ΤΟΥ ΠΑΝΕΠΙΣΤΗΜΙΟΥ ΚΡΓΤΗΣ**

Η ακαδημαϊκή κοινότητα του Τμήματος Νοσηλευτικής ΕΚΠΑ, εκφράζει τη βαθιά θλίψη της για την απώλεια του ομότιμου καθηγητή Κοινωνικής Ιατρικής και Προγραμματισμού Υγείας της Ιατρικής Σχολής του Πανεπιστημίου Κρήτης και πρώην αντιπρύτανη Υποδομών και Φοιτητικής Μέριμνας του Ιδρύματος, Αναστάσιου Φιλαλήθη.

Ο Αναστάσιος Φιλαλήθης υπηρέτησε στον Τομέα Κοινωνικής Ιατρικής του Πανεπιστημίου Κρήτης και διετέλεσε διευθυντής του Εργαστηρίου Προγραμματισμού Υγείας του Πανεπιστημιακού Γενικού Νοσοκομείου Ηρακλείου. Υπήρξε συντονιστής Εκπαίδευσης της ειδικότητας της Γενικής Ιατρικής στην Υγειονομική Περιφέρεια Κρήτης και συνέβαλε στη διαμόρφωση του Πρώτου Προγράμματος Σπουδών της  Ιατρικής Σχολής.

Δίδαξε σε Προγράμματα Μεταπτυχιακών Σπουδών (ΠΜΣ) της Δημόσιας Υγείας, της Βιοηθικής και της Γενικής Ιατρικής και υπήρξε ο πρώτος Διευθυντής του Μεταπτυχιακού Προγράμματος “Δημόσια Υγεία και Διοίκηση Υπηρεσιών Υγείας” της Ιατρικής Σχολής του Πανεπιστημίου Κρήτης.

Το ερευνητικό και δημοσιευμένο έργο του επικεντρώθηκε στις υπηρεσίες υγείας, την εκτίμηση των αναγκών υγείας, την πολιτική υγείας, την Πρωτοβάθμια Φροντίδα Υγείας και την Ιατρική Εκπαίδευση. Το εκτενές επιστημονικό του έργο έχει τύχει διεθνούς αναγνώρισης.

Το χρονικό διάστημα 2010-2011 διετέλεσε αντιπρύτανης Υποδομών και Φοιτητικής Μέριμνας του Πανεπιστημίου Κρήτης.

Επέδειξε ακαδημαϊκές ικανότητες, οργανωτικές δεξιότητες και διακρίθηκε για την επιστημονική του κατάρτιση στις νεότερες εξελίξεις για την υγεία τόσο στο Ελλαδικό χώρο όσο και στην Διεθνή Επιστημονική Κοινότητα , εκπροσωπώντας την χώρα μας ως σύμβουλος του Παγκόσμιου Οργανισμού Υγείας και της Ευρωπαϊκής Επιτροπής, καθώς και βασικός συντελεστής στη διαμόρφωση του θεσμικού πλαισίου για το Εθνικό Σύστημα Υγείας στην Ελλάδα..

Ο Τομέας Δημόσιας Υγείας καθώς και όλα τα μέλη ΔΕΠ,ΕΔΙΠ,ΕΤΕΠ και το διοικητικό προσωπικό του Τμήματος Νοσηλευτικής ΕΚΠΑ, εκφράζουμε τα ειλικρινή μας συλλυπητήρια τόσο στην οικογένεια του όσο και στην Ακαδημαϊκή Κοινότητα της Ιατρικής Σχολής του Πανεπιστημίου Κρήτης.